Yle Urheilun toimittaja Kaj Kunnas sai varhain tiistaiaamuna aivoinfarktin ja on sairaalahoidossa.

Ylen kesän urheilutapahtumien kokoonpanoihin tulee muutoksia. Korvaajat Kunnaksen tehtäviin selviävät myöhemmin. Päätökset tehdään Kunnaksen terveyden ehdoilla.

Nyt Kunnas toivoo läheistensä kanssa voivansa keskittyä rauhassa paranemiseen.

- Urheilutermein minusta tuntuu nyt siltä, että minulla oli säkää matkassa ja minulle ikään kuin "pomppi". Olin onnekas, etten saanut kohtausta nukkuessani ja sain tarvittavaa apua naapureiltani sekä monilta terveydenhuollon ammattilaisilta, kun minua kuskattiin sairaalaan ja hoidettiin täällä.

- Ammattitaito ja asenne ovat aina kaiken perusta - myös urheilussa. Tuntuu ihan kuin olisin tullut Leijonien koppiin, jossa kaikilla ympärillä olevilla on oma, tärkeä rooli. Täällä ei ole kuin pelkkiä ykkösketjuja, kiittelee sairaalavuoteelta tavoitettu "Kaitsu" hoitohenkilökuntaa.